ממשיכים במעקב חברי הכנסת החשודים בפלילים, והפעם: יצאנו לבדוק את טענת ראש הממשלה כי המיזוג בין בזק ו-yes לא עמד על הפרק ב- 2013 - וגילינו שהוא רלוונטי עוד מ-2005. וגם: האם יתקבלו החלטות בתיקים הפתוחים עוד לפני הבחירות?
בעקבות כתבתו של גיא פלג ב"חדשות 12" על שיטת קבלת השוחד, לכאורה, בפרשת בזק-וואלה (תיק 4000) –  פרסם ראש הממשלה נתניהו פוסט, בו טען כי מדובר בפייק ניוז: "ב- 2013, השנה ממנה גיא פלג הביא כתבות מוואלה, ראש הממשלה לא כיהן כשר התקשורת, לא לפני הבחירות ולא אחרי הבחירות, ומיזוג בזק ויס לא עמד על הפרק. כל זה רק קרה שנתיים מאוחר יותר!". אז במסגרת טרחנות החקירות השבועית שלנו, יצאנו לבדוק – וגילינו שהמיזוג דווקא כן היה על הפרק באותה תקופה, גם אם לא צלח. להלן השתלשלות האירועים המלאה: חשוב להדגיש: כל מה שתארנו עד כאן היא השתלשלות עובדתית של אירועים. אם היה מקרה שוחד או שלא – את זה תחליט מערכת המשפט, אך בשורה התחתונה: מיזוג בזק ויס היה על הפרק בתקופה שבה נחשד וואלה! במתן סיקור אוהד לנתניהו, כולל בשנת 2013 ואף הרבה לפני כן.   אגב, עובדה אחת בפוסט של נתניהו מדויקת: הוא לא כיהן כשר התקשורת ב- 2013. אך נתניהו כן היה ראש הממשלה באותו זמן, וחצי שנה מאוחר יותר אף מינה עצמו לשר התקשורת. על עוד אי-דיוקים בתגובה של נתניהו תוכלו לקרוא בכתבה של איתמר ב"ז בעין השביעית. הערפל סביב מועד הגשת כתבי האישום הולך ומתפוגג: כרגיל, במסגרת הכתבה המתגלגלת על ההליכים המשפטיים של נבחרי הציבור, פנינו לפרקליטות לבדוק היכן עומדים התיקים ומתי היועמ"ש יקבל החלטות, בדגש על אותם ח"כים שמתמודדים שוב בבחירות . להזכירם, לא רק נתניהו, אלא גם: חיים כץ, אריה דרעי, גמעה אזברגה ואיתן כבל. בתגובתו, הפנה משרד המשפטים אותנו להנחיית היועמ"ש על "מדיניות האכיפה והתביעה לפני בחירות לכנסת ולרשויות המקומיות" – שם נכתב כי בתקופת בחירות: "אין מקום להשהות טיפול בתיקים נגד נבחרי ציבור או מועמדים, שהגיעו לאחר חקירה לפרקליטות או לתביעה המשטרתית לצורך החלטה אם להגיש כתב אישום". במילים אחרות: חייבת להיות החלטה בעניינם לפני הבחירות – ולא בגלל שהיועמ"ש הנוכחי החליט שמתחשק לו – אלא לאור חוות דעת משפטית שנכתבה לפני למעלה מ- 20 שנה.   מתוך הודעת המשטרה: "החשד המרכזי הינו שראש הממשלה לקח שוחד ופעל תוך ניגוד עניינים, בכך שהתערב ופעל בהחלטות רגולטוריות המטיבות עם שאול אלוביץ ועם קבוצת בזק – ובמקביל דרש במישרין ובעקיפין, להתערב בתכני אתר וואלה באופן שיטיב עמו". עוד נכתב: "הראיות בתיק מצביעות על כך, כי מערכת היחסים בין ראש הממשלה ומקורביו למר שאול אלוביץ הייתה מערכת יחסים שוחדית. מממצאי החקירה עולה, כי בין השנים 2012 – 2017 ראש הממשלה ומקורביו התערבו באופן בוטה ומתמשך ולעתים אף יום יומי בתכנים שפורסמו ע"י אתר החדשות וואלה, וכן ביקשו להשפיע על מינויים של נושאי משרה באתר (עורכים וכתבים) וזאת תוך כדי שימוש בקשרים שהיו להם עם שאול ואיריס אלוביץ". 